Meeste verdrinkings in drie jaar hiér aangemeldFoto bloot ter illustrasie. (Foto: David Di Veroli/Unsplash) Teen middel vanjaar het meer mense reeds in die Stad Kaapstad verdrink as tydens enige van die vorige drie jare. Luidens statistieke uitgereik deur die stad is altesaam 56 verdrinkings sedert die begin van 2019 in die stad aangemeld, met 19 verdrinkings wat reeds vanjaar aangemeld is, gevolg deur 15 verdrinkings verlede jaar, nege verdrinkings in 2020 en 13 verdrinkings in 2019. Jill Fortuin, die Nasionale Seereddingsinstituut (NSRI) se uitvoerende hoof van verdrinkingvoorkoming, sê die toename in verdrinkings kan aan verskeie faktore toegeskryf word, soos die feit dat meer mense nou ná Covid-19 hul huise verlaat. “Die invloed van klimaatsverandering speel ook ŉ rol, soos met die vloede in KwaZulu-Natal, waartydens ŉ hele paar verdrinkings aangemeld is,” sê Fortuin. Altesaam 86% van al die verdrinkings (sowat 48 van die 56 verdrinkings) was mans. Fortuin sê dit is omdat mans meer waaghalsig as vroue kan wees. “Ons sien self dat meer seuns – onder die ouderdom van vier jaar – as meisies van dieselfde ouderdomsgroep verdrink.” Volgens die stad se statistieke was 60% van alle sterftes jongmense tussen 13 en 35 jaar oud. “Verdrinking is een van die tien hoofoorsake van sterftes onder kinders en jongmense tussen een en 24 jaar oud,” sê die stad. Altesaam 90% van alle verdrinkings vind plaas in hawens, getypoele, damme, mere, riviere en kanale. “In die Wes-Kaap vind ŉ groter deel van noodlottige verdrinkings in die lente en somer plaas, met byna die helfte van hierdie sterftes wat oor naweke en openbare vakansiedae aangemeld word.” By die volgende strande word die meeste verdrinkings aangemeld: Table View, Milnerton-lagunestrand, Seepunt, tussen Clifton se eerste en derde strand, Glen-strand, Strand Deep Blue en Jetty, Wolfgat-natuurreservaat en Kogelbaai Dappat se Gat. Patricia van der Ross, burgemeesterskomiteelid vir gemeenskapsdienste en gesondheid, sê die stad het 12 permanente senior lewensredders wat groepe van 600 seisoenale lewensredders oplei wat jaarliks van Oktober tot April gewerf word om strande en munisipale swembaddens te patrolleer. “Strandgangers word daaraan herinner om net te swem waar daar lewensredders teenwoordig is en waar tekens aandui dat dit veilig is om te swem. Moenie swem as lewensredders nie teenwoordig is nie,” waarsku Van der Ross. “Swem altyd tussen die rooi en geel vlae wat lewensredders by die strand opgesit het. Dit dui die veilige swemgebiede aan. Gebiede buite hierdie vlae kan gevaarlike strome en getye verberg.” Van der Ross sê daar moet ook altyd toesig oor kinders wees wanneer hulle naby die water is. “Alkohol word ook nie op strande of by openbare swembaddens toegelaat nie. Dit lei tot stadige fisieke reaksietyd sou jy jou in die moeilikheid in die water bevind en verminder die krag van die kunsmatige asemhaling (KRP). Dit veroorsaak ook dat mense hul swemvermoë verkeerd beoordeel, wat veroorsaak dat baie mense risiko’s neem wat hulle gewoonlik nie sou waag as hulle nugter was nie.” Die stad stel jaarliks ŉ verdrinkingvoorkomingsplan in werking in vennootskap met onder meer die Nasionale Seereddingsinstituut (NSRI), Lifesaving South Africa, Lifesaving Cape Town, die polisie en die stad se wetstoepassingsagentskappe.